Video: Toshkent viloyatida ijaraga berilgan yerni 53 ming dollarga sotmoqchi bo'lgan mas'ul rahbar ushlandi

Toshkent viloyati Piskent tumanida ijaraga berilgan yerni 53 ming dollarga sotmoqchi mas'ul rahbar ushlandi. Bu haqda Ichki ishlar bosh boshqarmasi axborot xizmati xabar berdi.
Ma'lum qilinishicha, Toshkent viloyati IIBB Korruptsiyaga va iqtisodiy jinoyatlarga qarshi kurashish bo'limi, yer resurslarini talon taroj qilinishiga qarshi kurash bo'linmasi hamda Uyushgan jinoyatchilikka qarshi kurashish bo'limi tezkor xodimlari tomonidan Nurafshon shahrida navbatdagi nazorat-reyd tadbiri o'tkazilgan.

Tadbir davomida fuqaro E.Q. (fermer xo'jaligi rahbari) Piskent tumani hokimligi tomonidan ijaraga berilgan “O'zbekiston” massividagi 6 gektar yer maydonini hujjatlashtirib berishni 53 ming dollarga kelishib, arizachidan boshlang'ich badal sifatida talab qilgan 5300 dollarning 5 ming dollarini olayotgan vaqtida ushlangan.
Ma'lum bo'lishicha, tuman “O'zbekiston” massividagi 24 gektar yer maydoni fuqaroga fermer xo'jaligi bilan shug'ullanish uchun 50 yilga ijaraga berilgan bo'lgan. Mazkur holat yuzasidan, fuqaro E.Q. ga nisbatan Jinoyat kodeksining tegishli moddalari bilan jinoyat ishini qo'zg'atilgan.
Avvalroq Toshkentda 30 mart kuni 2 gektar yerni 800 ming dollarga sotmoqchi bo'lgan erkak ushlangandi. Shuningdek, Dxx Toshkentda hokimlikning mansabdor xodimini pora bilan ushlagani xabar qilingandi.